text: Convocat el XII Certamen Literari Joan Maragall de Sant Joan de les Abadesses - Ajuntament de Sant Joan de les Abadesses
  Convocat el XII Certamen Literari Joan Maragall de Sant Joan de les Abadesses
  Escrit a 02 febrer 2022 .
  Ja s'han publicat les bases del XII Certamen Literari Joan Maragall convocat per la regidoria d'Ensenyament de l'Ajuntament de Sant Joan de les Abadesses i l'Institut Escola Mestre Andreu. Com en les anteriors edicions, el certamen té dos vessants. D'una banda, la cita continua apostant per fomentar i reconèixer l'escriptura en català en l'alumnat de l'escola santjoanina. Per una altra banda, la categoria d'adults està oberta a qualsevol persona major d'edat i es premien obres escrites en català en prosa o poesia, de qualsevol temàtica.
  En la categoria d'adults, només es podrà presentar una sola obra i només s'acceptarà la participació en una de les dues modalitats -narrativa o poesia-. En aquesta edició, com ja es va demanar l'any passat, s'hauran d'enviar les obres per correu electrònic. Pel que fa a l'alumnat, hi haurà premis des de 1r de Primària a 4t de Secundària. La temàtica és lliure i els textos hauran d'estar escrits en llengua catalana.
  En la categoria d'adults, el primer premi és de 200 € i un diploma per a cada una de les modalitats, i per als finalistes o les finalistes, un llibre, un diploma i un àpat per a dues persones en un dels restaurants de la vila. En la categoria d'escolars, el premi serà un llibre i un diploma per als guanyadors o guanyadores, i un diploma per a l'alumnat finalista. Hi ha temps de presentar les obres fins al 25 de març de 2022, a les 19 h.
  Queda pendent per determinar el format i la data de lliurament de premis per ambdues categories, segons el desenvolupament de la pandèmia i les mesures sanitàries que s'apliquin.